## El Consell autoritza un conveni entre l’IVAJ i la Universitat Jaume I per a la realització d’estudis sociològics sobre joventut en l’àmbit rural

*** El projecte sobre joventut en l’àmbit rural comptarà amb una subvenció de 20.000 euros
* Es pretén potenciar la igualtat d’accés a drets, servicis i oportunitats de la joventut en zones rurals**

El Consell ha autoritzat un conveni de col·laboració entre l’Institut Valencià de la Joventut (IVAJ), i la Universitat Jaume I de Castelló per a la realització d’estudis sociològics sobre joventut en l’àmbit rural durant l’exercici 2024.

Este projecte comptarà amb una subvenció de 20.000 euros i serà conduït pel grup d’investigació Desires, especialitzat en sociologia i metodologies d’investigació social, dependent de la Universitat Jaume I.

El propòsit de l’acord és analitzar les realitats i desafiaments de les persones jóvens en zones rurals de la Comunitat Valenciana per a promoure un coneixement detallat i precís sobre les seues condicions de vida, participació social i oportunitats.

També es pretén potenciar la igualtat d’accés a drets, servicis i oportunitats de la joventut en les zones rurals amb la finalitat de contribuir així a la lluita contra el despoblament i fomentant l’atracció i presència de jóvens en estes zones.

Entre les actuacions englobades en este conveni es troben la coordinació i elaboració d’un estudi sociològic sobre la participació de la joventut en l’àmbit rural; la recopilació i anàlisi de dades; la realització d’un informe d’interpretació i conclusions de les dades recopilades i la celebració de xarrades informatives per a la difusió dels resultats obtinguts.

Amb este acord, el Consell reafirma el seu compromís amb el desenrotllament territorial, la joventut i la igualtat de gènere.

Fecha: 26/11/2024